
Бүген Татарстан Республикасы Президенты Рөстәм Миңнеханов "Ак Барс" хоккей клубын Гагарин кубогында җиңүләре белән котлады.

Рөстәм Миңнеханов исеменнән Татарстан Республикасы Хоккей федерациясе президенты, "Ак Барс" хоккей клубы президенты, "Татнефть" ГАҖ генераль директоры Наил Магановка, Россия атказанган тренеры, "Ак Барс" ХК баш тренеры Зиннәтулла Биләлетдиновка, "Ак Барс" ХК командасына котлау телеграммасы юлланды.

"Чын күңелдән сезне олы, хаклы җиңүегез белән котлыйм - Гагарин кубогы янә Татарстанга кайтты. Безнең белән бергә бөтен республика, "Ак Барс" командасының башка Россия төбәкләрендәге җанатарлары да шатлана. Сез татарстанлыларга искиткеч, шәп бүләк ясадыгыз, әйтеп бетергесез хисләр бүләк иттегез, нык характерыгызны, күренекле тренерлык осталыгын һәм матур хоккей күрсәттегез. Без өченче кубокны озак көттек, һәм, ниһаять, булдырдык. Мин ихластан республикабызның бөтен спортчылары, яшь хоккейчылары өчен шат, әлеге җиңү аларда да өмет уятачак. Сәләте, тырышлыгы белән команданы әлеге кубокка якынайткан һәрберегезгә рәхмәтемне әйтәм. Бу спорт җиңүе сезгә илһам һәм дәрт бирсен. Афәрин, Зиннәтулла Хәйдәр улы! Афәрин, "Ак Барс"!

Татарстан Республикасы Президенты Р.Н.Минниханов".
Рөстәм Миңнеханов "Ак Барс" хоккей командасын Гагарин кубогын яулаулары белән котлады